Weldoeners red bejaarde voordat motor begin brand | Netwerk24
Deur Carryn-Ann Nel 12 September 2018 18:53
Twee vreemdelinge het ’n bejaarde man Woensdag in Kaapstad uit ’n voertuig gered voordat die voertuig vlamgevat het.
Ralf G. Will, ’n fotograaf, sê hy het Woensdagoggend omstreeks 11:00 in Rondebosch oor die Liesbeekrivier-brug gery toe hy die brandende voertuig sien.
Die bejaarde man wat uit die voertuig gered is, sit op die sypaadjie terwyl een van sy weldoeners by hom staan. Foto: Ralf G. Will
Hy het ’n bejaarde man alleen en verdwaas op die sypaadjie sien sit.
Hy het stilgehou om uit te vind wat aangaan en gehoor twee vreemdelinge het waarskynlik die man se lewe gered deurdat hulle hom uit die voertuig gehelp het.
Vlamme het die voertuig verswelg. Die brandweer het die brand later kom blus. Foto: Ralf G. Will
Will sê hy was bekommerd daaroor dat die brandende voertuig naby ander voertuie en bome was. “Ek was bang iets anders kon ook aan die brand slaan.”
Hy het met een van die weldoeners gepraat, maar het nie sy naam gevra nie.
Dié het gesê die bejaarde man se voertuig het vermoedelik probleme gegee, waarna hy van die pad afgetrek het.
Rook het uit die voertuig begin borrel en die twee vreemdelinge het ingegryp om hom uit die voertuig te help.
Die brandweer het die brand later kom blus, maar die voertuig het heeltemal uitgebrand.
Pogings om by Theo Layne, woordvoerder van brand-en-reddingsdienste, uit te kom, was onsuksesvol.
Meer oor: Rondebosch | Kaapstad | Weldoener